പൊലീസ് മര്ദനത്തില് കര്ഷകന്റെ മരണം : ജുഡീഷ്യല് അന്വേഷണം വേണം ന്യൂഡല്ഹി ഹരിയാനയില് കര്ഷകനെ കൊലപ്പെടുത്തിയവരെ സംരക്ഷിക്കുന്ന മുഖ്യമന്ത്രി മനോഹര് ലാല് ഖട്ടറിന് അധികാരത്തില് തുടരാന് ധാര്മിക അവകാശമില്ലെന്ന് അഖിലേന്ത്യാ കിസാന്സഭ ജനറല് സെക്രട്ടറി ഹന്നന് മൊള്ളയും ഫിനാന്സ് സെക്രട്ടറി പി കൃഷ്ണപ്രസാദും വാര്ത്താസമ്മേളനത്തില് പറഞ്ഞു. കുറ്റവാളികളെ രക്ഷിക്കാന് ലജ്ജാകരമായ ശ്രമമാണ് ബിജെപി സര്ക്കാര് നടത്തുന്നത്. കര്ഷകനായ സുശീല് കാജലിന്റെ മരണം ഹൈക്കോടതി സിറ്റിങ് ജഡ്ജി അന്വേഷിക്കണം. കര്ഷകരുടെ തല അടിച്ചുപൊട്ടിക്കാന് പരസ്യനിര്ദേശം നല്കിയ സബ് ഡിവിഷണല് മജിസ്ട്രേട്ട് ആയുഷ് സിന്ഹയെ സസ്പെന്ഡ് ചെയ്യണം. എല്ലാ പ്രതികള്ക്കും കൊലക്കുറ്റം ചുമത്തണം. സുശീലിന്റെ കുടുംബത്തിന് 25 ലക്ഷം രൂപ നഷ്ടപരിഹാരവും ഒരാള്ക്ക് ജോലിയും നല്കണം. സുശീലിനെ ആശുപത്രിയില് എത്തിക്കാന് പൊലീസ് അനുവദിച്ചില്ല. പോസ്റ്റ്മോര്ട്ടം നടത്താതെ സംസ്കരിച്ചു. ഹൃദയാഘാതമാണ് മരണകാരണമെന്ന് ജില്ലാ പൊലീസ് സൂപ്രണ്ട് ഗംഗാറാം പുനിയ പറയുന്നു. ഈ വിവരം പൊലീസിന് എവിടെനിന്ന് കിട്ടി. കുറ്റവാളികളെ രക്ഷിക്കാനാണ് ശ്രമം നേതാക്കള് പറഞ്ഞു.